CELEX: 32021Q0618(01)
Language: lt
Date: 1610668800000
Title: Europos atominės energijos bendrijos tiekimo agentūros sprendimas, kuriuo priimamos Agentūros taisyklės, kuriomis nustatomi rūdų, žaliavų ir specialių daliųjų medžiagų paklausos bei pasiūlos derinimo būdai ir panaikinamos 1960 m. gegužės 5 d. Europos atominės energijos bendrijos tiekimo agentūros taisyklės su pakeitimais, padarytais 1975 m. liepos 15 d. reglamentu

2021 6 18   
               
               
                  LT
               
               
                  Europos Sąjungos oficialusis leidinys
               
               
                  L 218/56
               
            
         Europos atominės energijos bendrijos tiekimo agentūros sprendimas, kuriuo priimamos Agentūros taisyklės, kuriomis nustatomi rūdų, žaliavų ir specialių daliųjų medžiagų paklausos bei pasiūlos derinimo būdai ir panaikinamos 1960 m. gegužės 5 d. Europos atominės energijos bendrijos tiekimo agentūros taisyklės su pakeitimais, padarytais 1975 m. liepos 15 d. reglamentu
         TIEKIMO AGENTŪRA,
         atsižvelgdama į Europos atominės energijos bendrijos steigimo sutartį, ypač į jos 2 straipsnio d punktą, 52, 55 straipsnius ir 60 straipsnio 6 dalį,
         atsižvelgdama į 2008 m. vasario 12 d. Tarybos sprendimu Nr. 2008/114/EB, Euratomas nustatytus Euratomo tiekimo agentūros įstatus (1), ypač į jų 13 straipsnio 3 dalies a punktą,
         atsižvelgdama į 2006 m. sausio 16 d. Komisijos reglamentą (Euratomas) Nr. 66/2006 dėl tiekimą reglamentuojančio skyriaus taisyklių netaikymo tais atvejais, kai perduodamas nedidelis rūdos, žaliavų ar specialių skiliųjų medžiagų kiekis (2),
         atsižvelgdama į nuomonę, kurią tinkamai sušauktas Agentūros patariamasis komitetas, su kuriuo tinkamai pasikonsultuota, 2016 m. gegužės 13 d. pateikė dėl siūlomų naujų taisyklių,
         kadangi:
         
                     (1)
                  
                  
                     Europos atominės energijos bendrija pagal savo steigimo sutarties (toliau – Sutartis) 2 straipsnį užtikrina, kad pagal bendrą tiekimo politiką, grindžiamą lygių galimybių naudotis ištekliais principu, visiems vartotojams Bendrijoje būtų reguliariai ir teisingai tiekiamos rūdos ir branduolinis kuras;
                  
               
                     (2)
                  
                  
                     siekiant bendros tiekimo politikos tikslų Sutarties 6 skyriumi įsteigta tiekimo agentūra (toliau – Agentūra arba Euratomo tiekimo agentūra);
                  
               
                     (3)
                  
                  
                     energijos tiekimo saugumas, kuris yra pagrindinis Agentūros tikslas, yra svarbus Sąjungos energetikos politikos tikslas, nustatytas Sutarties dėl Europos Sąjungos veikimo 194 straipsnyje. Šis tikslas dar kartą patvirtintas 2014 m. priimtame Komisijos komunikate dėl Europos energetinio saugumo strategijos (3), kurį patvirtino Taryba;
                  
               
                     (4)
                  
                  
                     pagal Sutarties 60 straipsnio šeštą pastraipą Agentūros taisyklėse, kurias turi patvirtinti Komisija, nustatomi paklausos ir pasiūlos derinimo būdai;
                  
               
                     (5)
                  
                  
                     dabar galiojančios Agentūros taisyklės priimtos 1960 m. (4), o iš dalies pakeistos 1975 m. (5);
                  
               
                     (6)
                  
                  
                     nuo XX a. 8-ojo dešimtmečio naujų branduolinio kuro ciklo technologijų ir produktų kūrimas, taip pat naujų rinkos dalyvių (visų pirma tarpininkų) atsiradimas ir nauja prekybos praktika turėjo didelės įtakos Agentūros vaidmeniui branduolinės energijos tiekimo saugumo srityje. Be to, rinkos dalyvių labai padaugėjo;
                  
               
                     (7)
                  
                  
                     2008 m. priimti Agentūros įstatai sustiprino jos vaidmenį, susijusį su rinkos stebėsena ir atitinkamų ekspertinių žinių, informacijos ir konsultacijų teikimu Bendrijai, o kartu padidėjo poreikis Agentūrai turėti išsamių naujausių žinių apie branduolinių medžiagų ir paslaugų rinką, įskaitant pasaulio rinkos tendencijas;
                  
               
                     (8)
                  
                  
                     dėl pirmiau minėtų pokyčių Agentūros 1960 / 1975 m. taisyklės nebėra pritaikytos tam, kad Euratomo tiekimo agentūra galėtų reaguoti į branduolinės energijos rinkos pokyčius, todėl gali kilti pavojus Agentūros gebėjimui vykdyti savo misiją;
                  
               
                     (9)
                  
                  
                     tos taisyklės turi būti pritaikytos, siekiant padidinti teisinį tikrumą sektoriaus atstovams, valstybėms narėms ir Europos Komisijai, taip pat sudaryti sąlygas Agentūrai užtikrinti tinkamą duomenų rinkimą savo rinkos observatorijai;
                  
               
                     (10)
                  
                  
                     pagal Sutarties 55 straipsnį Agentūra turi teisę gauti visą reikiamą informaciją, kuri leistų jai naudotis pasirinkimo teise bei išskirtine teise sudaryti tiekimo sutartis;
                  
               
                     (11)
                  
                  
                     vykdydama savo užduotis, Agentūra veikia laikydamasi nediskriminavimo ir lygių galimybių naudotis ištekliais principo;
                  
               
                     (12)
                  
                  
                     paklausos ir pasiūlos derinimo tvarka turi būti nustatyta taip, kad poreikius būtų galima patenkinti esant įvairioms tiekimo situacijoms;
                  
               
                     (13)
                  
                  
                     tiesioginio vartotojų, gamintojų ir tarpininkų sutarčių sudarymo tvarką tikslinga išlaikyti, jei užtikrinamas reguliarus branduolinių medžiagų tiekimas Bendrijos vartotojams;
                  
               
                     (14)
                  
                  
                     atsižvelgdama į tai, kas išdėstyta pirmiau, Agentūra, bendradarbiaudama su suinteresuotaisiais subjektais, ėmėsi iniciatyvos atnaujinti savo taisykles. Tinkamai sušauktas Agentūros patariamasis komitetas, su kuriuo tinkamai pasikonsultuota, 2016 m. gegužės 13 d. pateikė palankią nuomonę dėl naujųjų taisyklių;
                  
               
                     (15)
                  
                  
                     pagal Agentūros įstatus Agentūros taisyklės turi būti tvirtinamos Agentūros generalinio direktoriaus sprendimu, kurį turi patvirtinti Komisija;
                  
               
                     (16)
                  
                  
                     siekiant aiškumo, įsigaliojus naujosioms taisyklėms, dabartinės Agentūros taisyklės turėtų būti panaikintos;
                  
               
                     (17)
                  
                  
                     todėl tikslinga priimti prie šio sprendimo pridedamas taisykles ir, joms įsigaliojus, panaikinti dabar galiojančias Agentūros taisykles,
                  
               PRIĖMĖ ŠĮ SPRENDIMĄ:
         
            1 straipsnis
            Patvirtinamos šio sprendimo priede pateiktos Europos atominės energijos bendrijos tiekimo agentūros taisyklės, kuriomis nustatomi rūdų, žaliavų ir specialių daliųjų medžiagų paklausos ir pasiūlos derinimo būdai.
         
         
            2 straipsnis
            Įsigaliojus naujosioms taisyklėms, dabar galiojančios Europos atominės energijos bendrijos tiekimo agentūros veiklos taisyklės, nustatančios paklausos derinimo su rūdų, žaliavų ir specialiųjų skiliųjų medžiagų pasiūla būdus (6), panaikinamos.
         
         
            3 straipsnis
            Šis sprendimas įsigalioja 2021 m. liepos 1 d. su sąlyga, kad jį patvirtins Europos Komisija. Jis kartu su patvirtinančiu Komisijos sprendimu skelbiamas Europos Sąjungos oficialiajame leidinyje.
         
         
            Priimta Liuksemburge 2021 m. sausio 15 d.
            
               
                  Euratomo tiekimo agentūros vardu
               
               
                  Generalinė direktorė
               
               Agnieszka Ewa KAŹMIERCZAK
            
         
         
            (1)  OL L 41, 2008 2 15, p. 15.
         
            (2)  OL L 11, 2006 1 17, p. 6.
         
            (3)  COM(2014) 330 final.
         
            (4)  EAEB Komisijos sprendimas, nustatantis dieną, kurią Euratomo tiekimo agentūra pradeda vykdyti savo pareigas ir patvirtinantis 1960 m. gegužės 5 d. Agentūros veiklos taisykles, nustatančias paklausos derinimo su rūdų, žaliavų ir specialiųjų skiliųjų medžiagų pasiūla būdus (OL 32, 1960 5 11, p. 776; - specialusis leidimas anglų kalba: serija I, skyrius 1959–1962, p. 45).
         
            (5)  OL L 193, 1975 7 25, p. 37.
         
            (6)  OL L 32, 1960 5 11, p. 777, iš dalies pakeistos (OL L 193, 1975 7 25, p. 37) ir ištaisytos (dokumentų, paskelbtų 1952–1972 m. specialiuosiuose leidimuose, klaidų ištaisymo suvestinė redakcija, p. 3 (511/60).